**IZJAVA**

Ja, [IME i FUNKCIJA], u ime nadležnog tijela [JURISDIKCIJE], izjavljujem da je ono ovime suglasno pridržavati se odredaba

*Mnogostranog sporazuma nadležnih tijela o automatskoj razmjeni informacija o dohotku ostvarenom putem digitalnih platformi*

u daljnjem tekstu „Sporazum“, koji je priložen ovoj Izjavi.

Na temelju ove Izjave, nadležno tijelo [JURISDIKCIJE] smatra se potpisnikom Sporazuma od [DATUM]. Sporazum će stupiti na snagu u odnosu na nadležno tijelo [JURISDIKCIJE] u skladu s odjeljkom 7. Sporazuma.

Potpisano u [MJESTO] dana [DATUM].

**MNOGOSTRANI SPORAZUM NADLEŽNIH TIJELA O AUTOMATSKOJ RAZMJENI INFORMACIJA O DOHOTKU OSTVARENOM PUTEM DIGITALNIH PLATFORMI**

Budući da su jurisdikcije potpisnika Mnogostranog sporazuma nadležnih tijela o automatskoj razmjeni informacija o dohotku ostvarenom putem digitalnih platformi („Sporazum“) stranke, ili područja obuhvaćena, Konvencijom o uzajamnoj administrativnoj pomoći u poreznim stvarima ili Konvencijom o uzajamnoj administrativnoj pomoći u poreznim stvarima kako je izmijenjena i dopunjena Protokolom kojim se mijenja i dopunjuje Konvencija o uzajamnoj administrativnoj pomoći u poreznim stvarima („Konvencija“);

budući da jurisdikcije namjeravaju poboljšati izvršavanje poreznih obveza na međunarodnoj razini daljnjim razvojem svojeg odnosa u vezi s uzajamnom pomoći u poreznim stvarima;

budući da je Uključivi okvir o BEPS-u OECD-a i zemalja G20 razvio ogledna pravila za izvješćivanje za operatere platformi u odnosu na prodavatelje u ekonomiji dijeljenja i honorarnih poslova radi poboljšanja ispunjavanja poreznih obveza;

budući da jurisdikcije zainteresirane za slanje informacija u skladu s opsegom razmjene koji se razmatra u odjeljku 2. ovog Sporazuma moraju imati potrebne zakone za provedbu oglednih pravila, pri čemu jurisdikcije mogu iskazati interes za primanje takvih informacija bez provođenja oglednih pravila;

budući da ogledna pravila obuhvaćaju dohodak ostvaren od pružanja usluga smještaja, prijevoza i drugih osobnih usluga, neke jurisdikcije mogle bi biti zainteresirane za razmjenu informacija o prodaji dobara i iznajmljivanju prijevoznih sredstava koje omogućuju digitalne platforme;

budući da se ovaj Sporazum sklapa kako bi se omogućila razmjena informacija prikupljenih u skladu s oglednim pravilima, na temelju njega može se dopustiti i razmjena informacija o dohotku ostvarenom prodajom dobara i iznajmljivanju prijevoznih sredstava koje omogućuju digitalne platforme;

budući da se neke jurisdikcije namjeravaju osloniti na razmijenjene informacije kako bi potaknule pošteno izvršavanje poreznih obveza i, prema potrebi, ispunjavanje poreznih prijava unaprijed.

budući da je poglavljem III. Konvencije odobrena razmjena informacija u porezne svrhe, uključujući automatsku razmjenu informacija, te da je nadležnim tijelima jurisdikcija dopušteno da se dogovore o opsegu i načinu takvih automatskih razmjena;

budući da je člankom 6. Konvencije predviđeno da dvije ili više stranaka mogu uzajamno dogovoriti automatsku razmjenu informacija, razmjena informacija između nadležnih tijela odvijat će se na bilateralnoj osnovi;

budući da jurisdikcije imaju, ili se očekuje da do prve razmjene informacija imaju, uspostavljene (i) odgovarajuće sigurnosne mjere kako bi se osigurala povjerljivost informacija primljenih na temelju ovog Sporazuma i njihova upotreba samo u svrhe utvrđene u Konvenciji, i (ii) infrastrukturu za učinkovitu razmjenu (uključujući uspostavljene procese kojima se osigurava pravovremenost, točnost i povjerljivost razmjene informacija, učinkovita i pouzdana komunikacija, kao i sposobnost za trenutačno rješavanje pitanja i dvojbi u vezi s razmjenama ili zahtjevima za razmjene te za provedbu odredaba odjeljka 4. ovog Sporazuma);

budući da nadležna tijela jurisdikcija namjeravaju sklopiti sporazum s ciljem poboljšanja izvršavanja poreznih obveza na međunarodnoj razini na temelju automatske razmjene u skladu s Konvencijom, ne dovodeći u pitanje zakonodavne postupke (ako postoje), i podložno mjerama zaštite povjerljivosti i ostalim zaštitnim mjerama predviđenim u Konvenciji, uključujući odredbe kojima se ograničava upotreba informacija koje se razmjenjuju na temelju iste;

stoga su se sada nadležna tijela sporazumjela kako slijedi:

**ODJELJAK 1.**

**Definicije**

1. Za potrebe ovog Sporazuma, sljedeći pojmovi imaju sljedeće značenje:
2. izraz „jurisdikcija“ znači zemlja ili područje u odnosu na koje je Konvencija na snazi i proizvodi učinak, bilo putem potpisivanja i ratifikacije u skladu s člankom 28. ili na temelju teritorijalnoga proširenja u skladu s člankom 29., i koja/koje je potpisnik ovog Sporazuma;
3. izraz „nadležno tijelo“ znači, za svaku jurisdikciju, osobe i tijela koji su navedeni u Dodatku B Konvenciji;
4. izraz „operater platforme koji izvješćuje“ znači, za svaku jurisdikciju koja je provela ogledna pravila, svaki operater platforme, osim izuzetih operatera platforme, koji je rezident u porezne svrhe u jurisdikciji ili, ako operater platforme nema rezidentnost u porezne svrhe:
5. koji je osnovan u skladu sa zakonima jurisdikcije; ili
6. koji ima mjesto uprave (uključujući mjesto stvarne uprave) u jurisdikciji.
7. izraz „državna usluga provjere“ znači, za svaku jurisdikciju, elektronički postupak koji jurisdikcija stavlja na raspolaganje operateru platforme za potrebe utvrđivanja identiteta i porezne rezidentnosti prodavatelja, kako je navedeno u podstavku 1., točki (f) odjeljka 7.;
8. izraz „ogledna pravila“ znači ogledna pravila za izvješćivanje za operatere platformi u odnosu na prodavatelje u ekonomiji dijeljenja i honorarnih poslova (s pripadajućim Komentarima), koja je izradio Uključivi okvir o BEPS-u OECD-a i zemalja G20;
9. izraz „dodatna djelatnost“ znači a) prodaja dobara; ili b) najam prijevoznih sredstava za naknadu;
10. izraz „relevantna usluga“ znači a) najam nekretnina; ili b) osobna usluga za naknadu;
11. izraz „prošireno područje primjene“ znači prošireno područje primjene oglednih pravila kojim su obuhvaćene dodatne djelatnosti;
12. izraz „Tajništvo tijela za koordinaciju“ znači Tajništvo OECD-a koje, u skladu s člankom 24., stavkom 3. Konvencije, osigurava podršku tijelu za koordinaciju koje je sastavljeno od predstavnika nadležnih tijela stranaka Konvencije; i
13. izraz „Sporazum na snazi“ znači, u odnosu na bilo koja dva nadležna tijela, da su oba nadležna tijela iskazala svoju namjeru da međusobno automatski razmjenjuju informacije te da su ispunila ostale uvjete utvrđene u stavku 2. odjeljka 7.
14. Svaki izraz napisan velikim početnim slovom koji nije drugačije definiran u ovom Sporazumu ima značenje koje je tada imao na temelju prava jurisdikcije koja primjenjuje Sporazum, a koje je značenje usklađeno sa značenjem utvrđenim u oglednim pravilima i proširenom opsegu primjene. Svaki izraz koji nije drugačije definiran u ovom Sporazumu ili u oglednim pravilima i proširenom opsegu primjene imat će, osim ako kontekst nalaže drugačije ili ako se nadležna tijela dogovore o zajedničkom značenju (kako je dopušteno domaćim pravom), značenje koje je tada imao na temelju prava jurisdikcije koja primjenjuje ovaj Sporazum, svako značenje na temelju važećih poreznih propisa te jurisdikcije koje ima prednost pred značenjem koje izraz ima na temelju ostalih propisa te jurisdikcije.

**ODJELJAK 2**

**Razmjena informacija u vezi s prodavateljima o kojima se izvješćuje**

*Opći zahtjevi za razmjenu*

1. U skladu s odredbama članaka 6. i 22. Konvencije te podložno primjenjivim pravilima o izvješćivanju i dubinskoj analizi usklađenima s oglednim pravilima, svako nadležno tijelo automatski će jednom godišnje razmjenjivati s drugim nadležnim tijelima:
2. informacije dobivene u skladu s tim pravilima i navedene u stavcima 3. i 4. odjeljka 2., pod uvjetom da su oba nadležna tijela podnijela obavijest u skladu s podstavkom 1. točkom (a)(i) odjeljka 7.;
3. informacije dobivene u skladu s tim pravilima i navedene u stavku 5. odjeljka 2., pod uvjetom da su oba nadležna tijela podnijela obavijest u skladu s podstavkom 1. točkom (b)(i) odjeljka 7.;
4. informacije dobivene u skladu s tim pravilima i navedene u stavcima 3. i 4. odjeljka 2., pod uvjetom da je nadležno tijelo podnijelo obavijest u skladu s podstavkom 1. točkom (a)(i) i podstavkom 1. točkom (c)(ii) odjeljka 7., a drugo je nadležno tijelo podnijelo obavijest u skladu s podstavkom 1. točkom (a)(ii) odjeljka 7.;
5. informacije dobivene u skladu s tim pravilima i navedene u stavku 5. odjeljka 2., pod uvjetom da je nadležno tijelo podnijelo obavijest u skladu s podstavkom 1. točkom (b)(i) i podstavkom 1. točkom (d)(iii) odjeljka 7., a drugo je nadležno tijelo podnijelo obavijest u skladu s podstavkom 1. točkom (b)(ii) odjeljka 7.; i

informacije dobivene u skladu s tim pravilima i navedene u stavku 5. odjeljka 2., pod uvjetom da je nadležno tijelo podnijelo obavijest u skladu s podstavkom 1. točkom (b)(i) i podstavkom 1. točkom (d)(ii) odjeljka 7., a drugo je nadležno tijelo podnijelo obavijest u skladu s podstavkom 1. točkom (a)(i) i podstavkom 1. točkom (b)(ii) odjeljka 7.

1. Ne dovodeći u pitanje stavak 1., nadležnom tijelu koje je podnijelo obavijest u skladu s podstavkom 1. točkom (e) odjeljka 7. ne šalje se nijedna obavijest u skladu s ovim odjeljkom.

*Razmjena informacija o relevantnim uslugama s jurisdikcijom rezidentnosti*

1. U odnosu na svakog operatera platforme koji izvješćuje, a koji je identificirao prodavatelja o kojem se izvješćuje koji je rezident u drugoj jurisdikciji, s nadležnim tijelom takve jurisdikcije razmjenjuju se sljedeće informacije:
2. ime/naziv, adresa registriranog sjedišta i porezni identifikacijski broj operatera platforme koji izvješćuje te poslovni nazivi platformi o kojima izvješćuje operater platforme koji izvješćuje;
3. ime/naziv, primarna adresa, porezni identifikacijski broj s jurisdikcijom izdavanja, i datum rođenja (u slučaju fizičke osobe) svakog prodavatelja o kojem se izvješćuje, u slučaju prodavatelja o kojem se izvješćuje koji je subjekt, registracijski broj društva, osim ako se operater platforme koji izvješćuje oslanja na državnu uslugu provjere za potrebe potvrđivanja identiteta i porezne rezidentnosti prodavatelja o kojem se izvješćuje;
4. u slučaju da se operater platforme koji izvješćuje oslanja na državnu uslugu provjere za potrebe potvrđivanja identiteta i porezne rezidentnosti prodavatelja o kojem se izvješćuje, ime/naziv, identifikacija oznaka državne usluge provjere i svi ostali porezni identifikacijski brojevi, uključujući jurisdikciju izdavanja;
5. identifikacijska oznaka financijskog računa, pod uvjetom da jurisdikcija prodavatelja o kojem se izvješćuje zahtijeva takvu informaciju u skladu s obavijesti iz podstavka 1. točke (j) odjeljka 7.;
6. ako se razlikuje od naziva prodavatelja o kojem se izvješćuje, ime/naziv imatelja financijskog računa na koji je naknada plaćena ili pripisana, te svi ostali identifikacijski podaci koje dostavi operater platforme koji izvješćuje u odnosu na tog imatelja računa;
7. relevantne usluge osim iznajmljivanja nekretnina:
8. ukupna naknada plaćena ili pripisana u svakom tromjesečju razdoblja o kojem se izvješćuje i broj takvih relevantnih usluga za koje je naknada plaćena ili pripisana; i
9. sve pristojbe, provizije ili porezi koje je operater platforme koji izvješćuje zadržao ili naplatio u svakom tromjesečju razdoblja o kojem se izvješćuje.
10. za relevantne usluge najma nekretnina:
11. adresa i broj katastarske čestice za svaku oglašenu nekretninu;
12. ukupna naknada plaćena ili pripisana u svakom tromjesečju razdoblja o kojem se izvješćuje i broj takvih pruženih relevantnih usluga u odnosu na svaku oglašenu nekretninu za koju je naknada plaćena ili pripisana;
13. sve pristojbe, provizije ili porezi koje je operater platforme koji izvješćuje zadržao ili naplatio u svakom tromjesečju razdoblja o kojem se izvješćuje; i
14. broj dana za vrijeme kojih je svaka oglašena nekretnina bila iznajmljena u razdoblju o kojem se izvješćuje i vrsta oglašene nekretnine.

*Razmjena informacija o relevantnim uslugama s jurisdikcijom u kojoj je smještena nekretnina*

1. U odnosu na svakog operatera platforme koji izvješćuje, a koji je identificirao prodavatelja o kojem se izvješćuje koji je pružio relevantne usluge za iznajmljivanje nekretnine smještene u drugoj jurisdikciji ili koji je platio ili doznačio naknadu u vezi s relevantnim uslugama za iznajmljivanje nekretnine smještene u drugoj jurisdikciji, s nadležnim tijelom te jurisdikcije razmjenjuju se sljedeće informacije:
2. informacije navedene u podstavku 3., točkama (a) i od (c) do (e);
3. ime/naziv, primarna adresa i datum rođenja (u slučaju fizičke osobe) svakog prodavatelja o kojem se izvješćuje, u slučaju prodavatelja o kojem se izvješćuje koji je subjekt, registracijski broj društva;
4. za relevantne usluge za iznajmljivanje nekretnine smještene u jurisdikciji:
5. adresa i broj katastarske čestice za svaku oglašenu nekretninu;
6. ukupna naknada plaćena ili pripisana u svakom tromjesečju razdoblja o kojem se izvješćuje i broj takvih pruženih relevantnih usluga u odnosu na svaku oglašenu nekretninu za koju je naknada plaćena ili pripisana;
7. sve pristojbe, provizije ili porezi koje je operater platforme koji izvješćuje zadržao ili naplatio u svakom tromjesečju razdoblja o kojem se izvješćuje; i
8. broj dana za vrijeme kojih je svaka oglašena nekretnina bila iznajmljena u razdoblju o kojem se izvješćuje i vrsta oglašene nekretnine.

*Razmjena informacija o dodatnim djelatnostima*

1. U odnosu na svakog operatera platforme koji izvješćuje, a koji je identificirao prodavatelja o kojem se izvješćuje koji obavlja dodatne djelatnosti i koji je rezident u drugoj jurisdikciji, s nadležnim tijelom takve jurisdikcije razmjenjuju se sljedeće informacije.
2. informacije navedene u podstavku 3., točkama od (a) do (e);
3. ukupna naknada plaćena ili pripisana u svakom tromjesečju razdoblja o kojem se izvješćuje i broj dodatnih djelatnosti za koje je naknada plaćena ili pripisana; i
4. sve pristojbe, provizije ili porezi koje je operater platforme koji izvješćuje zadržao ili naplatio u svakom tromjesečju razdoblja o kojem se izvješćuje.

**ODJELJAK 3**

**Rokovi i način razmjene informacija**

1. Za potrebe razmjene informacija iz odjeljka 2., u razmijenjenim informacijama navodi se valuta denominacije svakog relevantnog iznosa.
2. S obzirom na stavke 3., 4. i 5. odjeljka 2. i stavak 2. odjeljka 4. te podložno postupku obavješćivanja utvrđenom u odjeljku 7., uključujući u njemu navedene datume, informacije će se razmjenjivati počevši od navedenih godina. Nadležna tijela poduzimaju sve odgovarajuće napore da razmjene informacije u toku od dva mjeseca nakon isteka razdoblja o kojem se izvješćuje na koje se informacije odnose, te bi trebala nastaviti s razmjenom najkasnije četiri mjeseca nakon isteka razdoblja o kojem se izvješćuje na koje se informacije odnose. Neovisno o prethodno navedenom, razmjena informacija za razdoblje o kojem se izvješćuje zahtijeva se samo ako u odnosu na njega oba nadležna tijela imaju Sporazum na snazi na temelju stavka 2. odjeljka 7.
3. Nadležna tijela automatski će razmjenjivati informacije opisane u odjeljku 2. u okviru propisanog postupka u formatu Extensible Markup Language koji je dogovoren mnogostrano.
4. Nadležna će tijela informacije prenijeti putem Zajedničkog prijenosnog sustava OECD-a te u skladu s povezanim standardima enkripcije i pripreme datoteke.

**ODJELJAK 4**

**Suradnja u pogledu sukladnosti i provedbe**

1. Nadležno tijelo obavijestit će drugo nadležno tijelo kada prvospomenuto nadležno tijelo ima razloga vjerovati da je pogreškom dostavljena netočna ili nepotpuna informacija ili da operater platforme koji izvješćuje ne postupa u skladu s važećim izvještajnim zahtjevima i postupcima dubinske analize usklađenim s oglednim pravilima i proširenim opsegom primjene. Obaviješteno nadležno tijelo poduzet će sve odgovarajuće mjere koje su mu na raspolaganju na temelju njegova domaćeg prava kako bi otklonilo pogrešku ili nesukladnost opisanu u obavijesti.
2. U opsegu u kojem je takva informacija dostupna, nadležno tijelo koje je primilo obavijest od operatera platforme koji izvješćuje da operater platforme koji izvješćuje u drugoj jurisdikciji preuzima obveze prvospomenutog operatera platforme koji izvješćuje, razmijenit će s nadležnim tijelom jurisdikcije tog operatera platforme koji izvješćuje ime/naziv, adresu registriranog sjedišta i porezni identifikacijski broj svakog drugospomenutog operatera platforme koji izvješćuje. Uz to, u opsegu u kojem je takva informacija dostupna, nadležno tijelo koje je primilo obavijest od operatera platforme koji izvješćuje da preuzima obveze izvješćivanja od operatera platforme koji izvješćuje u drugoj jurisdikciji, razmijenit će s nadležnim tijelom jurisdikcije tog operatera platforme koji izvješćuje ime/naziv, adresu registriranog sjedišta i porezni identifikacijski broj svakog drugospomenutog operatera platforme koji izvješćuje.

**ODJELJAK 5**

**Povjerljivost i zaštita podataka**

1. Na sve razmijenjene informacije primjenjuju se pravila o zaštiti povjerljivosti i ostale zaštitne mjere predviđene u Konvenciji, uključujući odredbe kojima se ograničava upotreba razmijenjenih informacija i, u mjeri u kojoj je to potrebno kako bi se osigurala potrebna razina zaštite osobnih podataka, u skladu s mjerama zaštite koje može navesti nadležno tijelo koje informacije dostavlja, kako se zahtijeva njegovim domaćim pravom i kako je navedeno u obavijesti u skladu s podstavkom 1. točkom (g) odjeljka 7.
2. U mjeri u kojoj je to dopušteno primjenjivim pravom, nadležno tijelo odmah će obavijestiti Tajništvo tijela za koordinaciju o svakoj povredi povjerljivosti ili neučinkovitosti zaštitnih mjera te svim sankcijama ili korektivnim mjerama koje su zbog toga nametnute. Tajništvo tijela za koordinaciju obavijestit će sva nadležna tijela koja s prvospomenutim nadležnim tijelom imaju ovaj Sporazum na snazi.

**ODJELJAK 6**

**Konzultacije i izmjene i dopune**

1. U slučaju nastanka bilo kakvih poteškoća u provedbi ili tumačenju ovog Sporazuma, nadležno tijelo može zatražiti konzultacije s jednim ili više nadležnih tijela, s ciljem razvoja odgovarajućih mjera kako bi se osiguralo izvršenje ovog Sporazuma. Nadležno tijelo koje zatraži konzultacije osigurava, prema potrebi, obavješćivanje Tajništva tijela za koordinaciju o svim mjerama koje su razvijene, a Tajništvo tijela za koordinaciju obavijestit će sva nadležna tijela, čak i ona koja nisu sudjelovala u konzultacijama, o svim mjerama koje su razvijene.
2. Ovaj Sporazum može se izmijeniti i dopuniti konsenzusom, uz pisanu suglasnost svih nadležnih tijela koja imaju Sporazum na snazi. Osim ako je dogovoreno drugačije, takva izmjena i dopuna stupa na snagu prvoga dana mjeseca koji slijedi nakon isteka razdoblja od jednog mjeseca nakon datuma zadnjeg potpisa takve pisane suglasnosti.

**ODJELJAK 7**

**Trajanje Sporazuma**

1. Nadležno tijelo mora dostaviti, u vrijeme potpisivanja ovog Sporazuma ili čim je prije moguće nakon toga, obavijesti Tajništvu tijela za koordinaciju:
2. kojima se potvrđuje da u njegovoj jurisdikciji:
3. postoje potrebni zakoni za provedbu oglednih pravila uz navođenje relevantnih datuma stupanja na snagu u odnosu na provedbu ili dovršenje postupaka izvješćivanja i dubinske analize; ili
4. da nema potrebne zakone, ali je zainteresirano za dobivanje informacija iz stavaka 3. i 4. odjeljka 2.;
5. u mjeri u kojoj je to primjenjivo, kojima potvrđuje da u njegovoj jurisdikciji:
6. postoje potrebni zakoni za provedbu proširenog opsega primjene uz navođenje relevantnih datuma stupanja na snagu u odnosu na provedbu ili dovršenje postupaka izvješćivanja i dubinske analize; ili
7. da nema potrebne zakone, ali je zainteresirano za dobivanje informacija iz stavka 5. odjeljka 2.;
8. u mjeri u kojoj je to primjenjivo, kojima potvrđuje da će informacije iz stavaka 3. i 4. odjeljka 2. slati nadležnim tijelima u odnosu s kojima je ovaj Sporazum na snazi:
9. da ima potrebne zakone za provedbu oglednih pravila; ili
10. da iskazuje interes za primanje takvih informacija.
11. u mjeri u kojoj je to primjenjivo, kojima potvrđuje da će jurisdikcija informacije iz stavka 5. odjeljka 2. slati nadležnim tijelima u odnosu s kojima je ovaj Sporazum na snazi:
12. da ima potrebne zakone za provedbu oglednih pravila i proširenog opsega primjene;
13. da ima potrebne zakone za provedbu oglednih pravila; ili
14. da iskazuje interes za primanje takvih informacija.
15. ako je primjenjivo, u kojima se navodi da će slati, ali ne i primati informacije iz odjeljka 2. ovog Sporazuma;
16. ako je primjenjivo, u kojima se navode detalji državne usluge provjere koju prihvaća njegova jurisdikcija;
17. ako je primjenjivo, u kojima se navode sigurnosne mjere za zaštitu osobnih podataka;
18. u kojima se dokazuje da ima odgovarajuće mjere kojima se osigurava ispunjavanje zahtijevanih standarda o zaštiti povjerljivosti i mjerama zaštite podataka;
19. u kojima se navode jurisdikcije nadležnih tijela u odnosu na koje namjerava imati ovaj Sporazum na snazi, nakon provedbe nacionalnih zakonodavnih postupaka (ako postoje); i
20. u kojima se potvrđuje želi li jurisdikcija primati identifikacijske oznake financijskog računa za potrebe provjere podudaranja poreznog obveznika.

Nadležna tijela moraju odmah obavijestiti Tajništvo tijela za koordinaciju o svakoj kasnijoj izmjeni napravljenoj u gore spomenutim obavijestima.

1. Ovaj Sporazum stupa na snagu između dva nadležna tijela na kasniji od sljedećih datuma: (i) datum na koji je drugo od dva nadležna tijela dostavilo obavijest Tajništvu tijela za koordinaciju na temelju podstavka 1., točaka (a), (c), i od (h) do (j), uključujući navođenje jurisdikcije drugog nadležnog tijela u skladu s podstavkom 1. točkom (i), i prema potrebi, (ii) datum na koji je Konvencija stupila na snagu i proizvodi učinak za obje jurisdikcije.
2. Tajništvo tijela za koordinaciju vodit će popis nadležnih tijela koja su potpisala Sporazum i nadležnih tijela između kojih je Sporazum na snazi, koji će biti objavljen na mrežnoj stranici OECD-a.
3. Tajništvo tijela za koordinaciju objavit će na mrežnoj stranici OECD-a informacije koje dostave nadležna tijela u skladu s podstavkom 1. točkama od (a) do (f). Tajništvo tijela za koordinaciju stavit će na raspolaganje informacije dostavljene u skladu s podstavkom 1. točkama od (g) do (j) ostalim potpisnicima.
4. Nadležno tijelo može obustaviti razmjenu informacija na temelju ovog Sporazuma uz pisanu obavijest drugom nadležnom tijelu o tome da je utvrdilo da kod drugospomenutog nadležnog tijela postoji ili je postojalo značajno nepoštivanje ovog Sporazuma. Takva privremena obustava imat će trenutačni učinak. Za potrebe ovog stavka, značajno nepoštivanje uključuje, ali nije ograničeno na, nepoštivanje u pogledu odredaba ovog Sporazuma i Konvencije o povjerljivosti i zaštiti podataka, ili propust nadležnog tijela da osigura pravovremene ili odgovarajuće informacije, kako se zahtijeva na temelju ovog Sporazuma ili propust u uspostavljanju mjera kojima se osigurava da su ogledna pravila učinkovito provedena te da su operateri platforme koji izvješćuju s njima usklađeni, na način kojim se narušava svrha oglednih pravila.
5. Nadležno tijelo može okončati svoje sudjelovanje u ovom Sporazumu ili u odnosu na određeno nadležno tijelo, upućivanjem pisane obavijesti o okončanju Tajništvu koordinacijskog tijela. Takvo okončanje proizvodi učinak prvoga dana mjeseca po isteku razdoblja od 12 mjeseci nakon datuma obavijesti o okončanju. U slučaju prestanka, sve informacije koje su prethodno primljene na temelju ovog Sporazuma ostaju povjerljive i podliježu odredbama Konvencije.

**ODJELJAK 8**

**Tajništvo tijela za koordinaciju**

Osim ako je u Sporazumu predviđeno drugačije, Tajništvo tijela za koordinaciju obavijestit će sva nadležna tijela o svim obavijestima koje je primilo na temelju ovog Sporazuma i dostavit će obavijest svim potpisnicima Sporazuma kada novo nadležno tijelo potpiše Sporazum.

Sastavljeno na engleskom i francuskom jeziku, pri čemu su oba teksta jednako vjerodostojna.